কিন্তু ব্লাসফেমি আইন থাকলেও, এ আইনের প্রয়োগ ব্রিটেনে খুব কমই হয়েছে। এই আইনের মাধ্যমে শেষ মৃত্যুদণ্ড দেয়া হয় সেই ১৮৪৩ সালে, আর শেষ কারাদণ্ড দেয়া হয় ১৯২১ সালে। যিশুখ্রিস্টকে ‘সার্কাসের ক্লাউন’ বলার অপরাধে ওই বছরের নয় ডিসেম্বর এই কারাদণ্ড দেয়া হয় উইলিয়াম গটকে। এই আইনে শেষ বিচারকার্য পরিচালিত হয়েছে গত ১৯৭৭ সালে এবং ওই বিচারে অভিযুক্তকে জরিমানা করা হয়েছিল ৫০০ পাউন্ড। মধ্যযুগীয় এ আইন প্রচলিত থাকলেও এটি যে মুক্তচিন্তা ও বিজ্ঞানচর্চার ঘোরতর প্রতিবন্ধক সেটি উপলব্ধি করতে পেরে ব্রিটেনে বার বার বিভিন্ন মানবাধিকারসংক্রান্ত আইনের মাধ্যমে এই আইনকে নিরস্ত্র করা হয়েছে। এইভাবে ব্রিটেন এ আইনের অকার্যকারিতা সম্পর্কে নিশ্চিত হয়েছে এবং তাই এ বছরের ৮ মে ব্রিটেন ও ওয়েলসের কমন ল থেকে ব্লাসফেমি আইনকে পুরোপুরি বাতিল করা হয়েছে এবং ৮ জুলাই থেকে এ সিদ্ধান্ত পুরোপুরি কার্যকর হয়েছে।